หมอรักษาโรคจน
สาส์นรักฝากมาจากฟากรัฐบาลข้อหนึ่ง ซึ่งผมอยากอาสาตอบ,เปิดลงทะเบียนโครงการบัตรสวัสดิการแห่งรัฐ เฟส 2 ตั้งแต่ 1 ก.พ. มาแล้ว แต่คน (จน) สนใจน้อย น่าจะครึกครื้น แต่กลับไม่ครึกครื้นเท่าที่ควร เป็นเพราะอะไร,คำตอบแรก เหตุที่ไม่ครึกครื้น ไม่น่าสนใจ ก็เพราะคนที่เป็นกลุ่มเป้าหมาย ไม่ชอบคำว่า คนจน หรือไม่รู้ด้วยซ้ำว่า ตัวเองเป็นคนจน,การย้ำคิดถึงความจนซ้ำเติมจิตใจให้หดหู่เศร้าหมอง เรื่องอะไรจะไปคิดว่าเป็นคนจนอยู่เล่า,เพราะวิธีคิดของคนจนเป็นเช่นนี้ โครงการช่วยเหลือผู้มีรายได้น้อยเฟส 2 มาตรการต่อยอดจากบัตรคนจน 2560 จากงบประมาณรัฐบาลกว่า 35,000 ล้าน จึงจืดชืดไปอย่างที่ไม่น่าจะเป็น,คนที่เผลอไม่รู้ว่าเป็นคนจน ควรรู้ว่า ถ้ามีรายได้ไม่ถึง 30,000 บาทต่อปี จากเดิมที่เคยได้เดือนละ 300 บาท รัฐบาลท่านใจปํ้า ปรับเพิ่มเป็น 500 บาท,มีรายได้ 30,000 บาทขึ้นไปไม่เกิน 1 แสนบาทต่อปี เคยได้เดือนละ 200 บาท ปรับเพิ่มเป็น 300 บาท,ผู้ที่มีสิทธิได้เงินเพิ่มคือผู้ที่ถือบัตรคนจน และต้องเข้าร่วมโครงการพัฒนาคุณภาพชีวิต และฝึกอาชีพ ในช่วงเวลาเดือนมีนาคม ถึงเดือนธันวาคม 2561,ผู้ที่พลาดโอกาส ไม่ได้เข้าร่วมโครงการกับ ทีมหมอประชารัฐสุขใจ เมื่อ 1-28 กุมภาพันธ์ 2561 ไปแล้ว ก็อย่าเพิ่งเสียใจ,สำหรับผู้มีรายได้ต่ำกว่า 30,000 บาทต่อปี จะมีทีมหมอประชารัฐสุขใจ บุกบั่นไปหาท่านถึงบ้าน ระหว่างวันที่ 1 มีนาคม 2561 ถึง 30 เมษายน 2561,ผมชอบชื่อ หมอประชารัฐสุขใจ พยายามนึกหน้าตาท่วงท่า กลุ่มคนที่ถูกเรียกว่า หมอ จะเป็นอย่างไร,เดาเอาจากที่รับรักษาคนไข้โรคจนไปแล้ว ที่ธนาคารออมสิน ธนาคารเพื่อการเกษตรและสหกรณ์การเกษตร ที่ว่าการอำเภอ สำนักงานเขต และสถานที่ที่ประกาศ ฯลฯ น่าจะเป็น เจ้าหน้าที่แบงก์บ้าง ข้าราชการบ้าง,แต่อุตส่าห์เรียกว่า หมอ ก็คงพกวิชารักษาโรคจนไว้เต็มพุง,ใครที่เพิ่งรู้ว่ายังมีโอกาส ต้องเตรียมบัตรประชาชน บัตรสวัสดิการแห่งรัฐ และกรอกข้อความในแบบแสดงความประสงค์เข้าร่วมมาตรการ ไปยื่นให้คุณหมอรักษาโรคจนได้ที่จุดลงทะเบียน,หมอท่านอยากตรวจเป็นรายคน ให้รู้ว่าต้องการพัฒนา (รักษา) ในด้านไหน อยากทำอาชีพอะไร และข้อสำคัญ ต้องเปิดบัญชีการเงินในแบงก์ปี 2560-2561 ว่ามีเท่าไหร่,รัฐท่านต้องการรู้ว่า หลังหมอรักษาแล้ว รายได้ของท่านเปลี่ยนแปลงไปอย่างไรบ้าง,หมอประชารัฐสุขใจแบ่งคนไข้โรคจนไว้เป็นสองภาค ผู้มีรายได้ต่ำกว่าปีละ 30,000 บาท ท่านสำรวจไว้ชัดเจน มี 5.3 ล้านคน ตั้งใจจะเพิ่มเงินให้อีกเดือนละ 500 บาท ถือเป็นภาคบังคับ,ผู้มีรายได้เกินปีละ 30,000 บาท ไม่เกิน 1 แสนบาท มี 11.4 ล้านคน ที่จะรับเงินเพิ่มอีกเดือนละ 300 บาท ถือเป็นภาคสมัครใจ มาเข้าโครงการก็ได้เงิน ไม่เข้าก็ไม่ได้เงิน,เหล่านี้คือ รายการแจก ถ้าเข้าโครงการแล้ว ยังมี แถมอีกมากมาย ซื้อสินค้าราคาถูก ผลิตสินค้าคุณภาพส่งขายในร้านโชห่วย-ไฮบริด ซื้อขายผ่านระบบออนไลน์,รวมไปถึงการหางานที่ถนัดให้ทำ ตอนนี้มีงานว่างในประเทศอยู่ 1 แสนอัตรา ต่างประเทศ 7,000 อัตรา ใครที่ว่างงานอยู่นานเมื่อเจอหมอประชารัฐสุขใจ สวรรค์ตรงหน้ารออยู่ในวงฟ้อนรำนี่เอง,ตั้งแต่รัฐบาลนี้เข้ามา มีเสียงบ่นคนจนลงๆ ผมเห็นความตั้งใจที่จะแก้ปัญหาคนจน เกิดแรงศรัทธาขึ้นมา อีกไม่เกินสองปีข้างหน้า ผมเริ่มเชื่อว่าคนจนจะหมดไปจากประเทศไทยจริงๆ.,กิเลน ประลองเชิง
เปิดลงทะเบียนโครงการบัตรสวัสดิการแห่งรัฐ เฟส 2 ตั้งแต่ 1 ก.พ. มาแล้ว แต่คน (จน) สนใจน้อย น่าจะครึกครื้น แต่กลับไม่ครึกครื้นเท่าที่ควร เป็นเพราะอะไร
บัตรสวัสดิการแห่งรัฐ,บัตรคนจน,ผู้มีรายได้น้อย,ชักธงรบ,กิเลน ประลองเชิง